《坐忽春暮拟结山游简我兄弟二首 其一》
明代·皇甫汸

春芳馀复几，尘恋苦相仍。负杖才堪起，单衣已自胜。

溪留花共入，山待月同登。欲往招公子，无言病未能。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。